IISRAELI MÄED
Tere tulemast ühisele palvereisile siia Iisraeli mägedele.
Käesolevas saatesarjas palvetame Samaaria juubeliaastat
ja Iisraeli põhjapoolsete hõimude ehk Efraimi naasmist puudutavaid asju.
Juhata, Jeesus, meid teel.
Juubeliaasta tähendab Piiblis iisraellaste naasmist pärandmaale
ja praegu on Samaarias käsil esimene juubeliaasta
pärast põhjapoolsete hõimude pagendamist.
Jesaja raamatu juubeliaastaprohveteeringu järgi
algab naasmine pärandmaale sisemisest tervenemisest.
Oleme varasematel reisidel palunud juba andeks
Efraimi pagendamiseni viinud patud. See etapp on lõpetatud.
Jeesuse veri on need patud lepitanud
ja tee rahva naasmisele on vaimus avatud.
Nüüd on Jesaja juubeliaasta- prohveteeringu järgi aeg palvetada,
et Jeesus vabastaks vangid ja parandaks murtud südamed.
Eelmisel korral palvetasime nii Efraimile kui endale
suhte paranemist Jumala kui Isaga.
Seekord palvetame vabanemist ebakindlusest
ja sellest tekkinud valesidemetest.
Läheme palvetama põhjapoolse riigi Iisraeli viimasesse
ja pikaajalisimasse pealinna Samaariasse.
Vestleme teekonnal selle kontekstist täpsemalt.
Samaarias valitsenud põhjapoolse riigi Iisraeli kuningas Ahab
oli väga ebakindel mees, kel puudus turvatunne.
Ta ei otsinud seda ka Iisraeli Jumalalt.
Selle asemel otsis ta rahvale kaitset
abielust naaberriigi Siidoni kuningatütre Iisebeliga.
See polnud ebatavaline, sest rahvad on läbi ajaloo edendanud julgeolekut
abielude sõlmimisega naaberriikide kuningaperede liikmetega.
Seda tegid ka kuningas Saalomon ja Juuda kuningas Joosafat.
Kui Jumala rahvas aga hakkab kaitset teistelt rahvastelt otsima,
on lõpptulemus alati halb.
Saalomoni riik lagunes pooleks kohe pärast tema surma
ja Joosafati pojale toodud minial
õnnestus peaaegu tappa terve Juuda kuningasugu.
Kus me nüüd asume, Mia?
Sõidame seekord Samaariasse mööda maanteed nr 60.
Pärast Huovara küla pöörasime vasakule,
sest peatee möödub Nabluse linnast ja ka Gerasimi mäest.
Mida kaitse otsimine teistelt rahvastelt põhjapoolsele riigile Iisraelile tegi?
Neilgi läks halvasti.
Kuningas Ahabi naitud Iisebel osutus tahtejõuliseks naiseks
ja taanduma kaldunud Ahab jäi peagi tema kontrolli alla.
Iisebel tõi Samaaria õukonda kaasa ka Kaanani ebajumalateenistuse.
Naise järel hakkas Ahab Baali teenima ja kummardama.
"Ja ta püstitas Baalile altari Baali kotta,
mille ta Samaariasse oli ehitanud.
Ja Ahab valmistas Ašera kuju." 1Ku 16:31-33
Samaaria õukonnast levis Baali teenimine kogu rahva sekka.
Elava Jumala prohvetitele polnud enam kohta.
Iisebel hakkas neid taga kiusama.
Julgeoleku otsimine valest kohast viis selleni,
et peaaegu terve Efraim pööras Jumalale selja.
Kus me nüüd asume, Mia?
Läheneme vanale Samaaria linnale, mis kannab täna nime Sebastia.
See on populaarne turismiobjekt,
sest Piibel mainib seda ligi sada korda.
Mis tunne Jumalal oli, kui Efraim Talle selja pööras?
Jumal oli šokeeritud.
Ta on hea, ustav ja vägev ning tahab elada liidus oma rahavaga.
Leping Temaga annab rahvale loomulikult täieliku kindluse.
See aga ei kõlvanud. Jumal ütles Jeremija kaudu:
Kas on ükski rahvas vahetanud oma jumalaid,
kuigi need ei olegi jumalad?
Aga minu rahvas on vahetanud oma Aulise
selle vastu, millest pole abi.
Hämmastu sellest, taevas, vabise väga, ütleb Issand.
Sest mu rahvas on teinud kahekordse süüteo:
minu, elava vee allika, jätsid nad maha,
et raiuda enestele kaevusid,
pragulisi kaevusid, mis ei pea vett." Jr 2:11-13
Seekord jätame auto siia.
Kõnnime siit veel veidi edasi tänasesse palvepaika.
Räägi, Jyrki, miks me kristlastena siin sellise asja pärast palvetame?
Kristlaskonnal on õnnestunud korrata kõiki Efraimi patte.
Efraimi patud on Jumala rahva patud
ja nagu need patud rikkusid Efraimi,
on need rikkunud ka kristlasi.
Nüüd on aeg palvetada, et Efraim paraneks sisemiselt
ja vabaneks sidemetest, mida tema tehtud patud on tekitanud.
Kui selle pärast palvetame,
on meil võimalus palvetada tervenemist ja vabanemist ka endale.
Saabusime tänasesse palvepaika.
Mis koht see on, Jyrki?
Meie taga on Ahabi ja Iisebeli palee varemed.
Enamik sellest põhjapoolse riigi vanast pealinnast
on veel välja kaevamata, kuid õnneks on vähemalt nii palju näha.
Piibli järgi on kuskile siia mäele maetud enamik Efraimi kuningaid.
Palvetame siin seekord vabanemist sidemetest,
kuhu Ahabi ja Iisebeli patud Efraimi viisid.
Neist vabanemine kuulub juubeliaasta sisemise tervenemise juurde.
Jeesus ei tulnud maailma vaid patu karistusest vabastama.
Ta tuli vabastama ka patu tagajärgedest,
millest üks on sattumine eri tüüpi vangistusse ja rõhumise alla.
Naatsareti sünagoogis rääkis Jeesus Jesaja juubeliaasta prohveteeringust:
Issanda Vaim on minu peal, seepärast on ta mind salvinud.
Ta on mind läkitanud kuulutama vaestele rõõmusõnumit,
kuulutama vangidele vabakslaskmist
ja pimedatele nägemist,
laskma vabadusse rõhutuid,
kuulutama Issanda meelepärast aastat. Lk 4:18-19
Üks patu pahimaid omadusi on, et see pole mingi mööduv tegu,
vaid see viib püsiva sidumiseni.
Aadama patt paradiisis ei rikkunud üksnes seda päeva,
vaid viis püsivasse Saatana orjusse.
mille all kogu maailm endiselt kannatab. Jeesus ütles:
Tõesti, tõesti, ma ütlen teile,
igaüks, kes teeb pattu, on patu ori. Jh 8:34
Orja elu on seotud. Tema elu juhib keegi teine.
Välises vabaduses elavate inimestena teame,
et elu suurimad probleemid lähtuvad tegelikult meie seest.
Need võivad olla näiteks elu piiravad hirmud
või suguvõsalt päritud valed reageerimismallid,
mis rikuvad suhteid ja tekitavad võimetust lähedasteks peresuheteks.
Need võivad olla rahamured, kui ei loodeta Jumala hoolitsusele,
või rõõmutus, isegi kui asjad on väliselt hästi.
See võib olla ebaõnnestumiskartus, süü- ja häbitunne,
mis viivad inimeste vältimiseni jne.
See kõik takistab meil seestpidiselt elamast täiel mõõdul elu,
mille Jumal on meile määranud.
Vaid Messias Jeesus suudab vabastada
patu põhjustatud sisemisest orjusest.
Jeesus ütles püsiva vabaduse kohta:
Ori ei jää majja alatiseks, poeg jääb alatiseks.
Kui nüüd Poeg teid vabastab, siis olete tõepoolest vabad. Jh 8:35-36
Jeesuse toodava juubeliaasta vabanemise juurde
kuulub vabanemine sidumistest,
mis ei lase meil Jumala määratud elu elada.
Peamine asi selles elus on võimalus elada Isa kaitse all.
Juba siis, kui Iisrael oli teel Egiptusest tõotatud maale,
kirjeldas Jumal julgeolekut, mille Ta Iisraelile annab,
kui nad vaid Tema osadusse jäävad.
"Rehepeks kestab teil viinamarjalõikuseni
ja viinamarjalõikus kestab külviajani:
te saate leiba süüa küllastuseni ja elada oma maal julgesti.
Ja mina annan maale rahu,
te saate magada ja ükski ei hirmuta teid;
ma hävitan maalt kurjad metsloomad
ja mõõk ei käi üle teie maast. 3Mo 26:5-6
Mõni salm hiljem rääkis Jumal,
mis Iisraeliga juhtub, kui nad Ta hülgavad.
Teid ma aga pillutan rahvaste sekka ja paljastan mõõga teie taga.
Teie maa laastatakse ja teie linnad muutuvad varemeiks. 3Mo 26:33
Jumal rääkis sedagi, kui ohtlik on Isa juurest lahkunud Iisraeli elu.
Ja kes teist üle jäävad,
nende südamed ma teen araks nende vaenlaste maal:
isegi tuules lendleva lehe kahin ajab neid pakku
ja nad põgenevad, otsekui põgeneksid mõõga eest.
Ja nad langevad maha, olgugi et keegi taga ei aja. 3Mo 26:36
See ebakindlus on järginud Isa hüljanud Efraimi
juba peaaegu 3000 aastat.
Turvatunne on siiski üks inimese sisemisi põhivajadusi.
Kui inimesele ei kõlba kindlustundeks leping Jumalaga,
hakkab ta automaatselt kaitset kuskilt mujalt otsima.
End ebakindlalt tundev inimene
sõlmib hõlpsasti liite täiesti valede tahkudega.
Ebakindlus on tekitanud mitmeid kahjulikke liite
ka ärielus ja riiklikul tasandil.
Näiteks Soome
liitus 2. Maailmasõja ajal isegi Hitleri Saksamaaga
ning nõustus laskma end kontrollida ja ära kasutada,
mis ei piirdunud ainult sellega.
Efraimi puhul sõlmis kuningas Ahab vale liidu
ebajumalateenija Iisebeliga.
Ahabi ebakindlus viis selleni,
et Iisebel sai siduda terve Efraimi totaalse religioosse kontrolli alla
ja pani Efraimi Iisebeli ebajumalaid teenima.
Leping Jumalaga sisaldab täielikku vabadust.
Jumal ei sunni endaga lepingusse jääma.
Ebajumalatega tehtud liidud viivad aga kontrolli alla
ja kahjulike sidumisteni.
Ja need vaimsed jõud ei lase oma ohvreid vabatahtlikult vabaks.
Paljud inimesed on end ka ise sidunud asjade või inimestega,
kes on saanud takistuseks Jumala tahte teostumisele nende elus.
Tihti on sidumised pakkunud alguses kindlustunnet,
kuid on lõpuks vaid kahjulik aseaine Jumala pakutud kindlusele.
Palvetame Efraimile ja meilegi
Jeesuse toodud vabanemist kõigist sidemetest,
mis pole lasknud vabalt Jumala plaanides käia.
Kallis Jeesus, tule ja vabasta Efraim ning mindki kõigest,
kus esivanemate tehtud patud
on sidunud mu elu hirmudesse ja valedesse eeskujudesse
perekonnas ja teistes inimsuhetes.
Tervenda minu ja Efraimi süda
kõigist esivanemate tehtud pattude haavadest
ja päritud käitumismallidest,
mis ei lase Sinu plaane järgida.
Jeesus, Sina tead, kus olen otsinud heakskiitu või kindlust nii,
et olen nõustunud asjadega, mida Sina pole mulle tahtnud.
Vabasta mind kõigist sidemetest,
kuhu olen takerdunud hirmust lähtunud valikute tõttu.
Näita, Jeesus, kus olen kindlustunnet Isa asemel mujalt otsinud.
Paljasta kõik sidemed ja suhted, mis on vale kindlustunde pärast
sidunud mind valede kohtade või inimestega.
Purusta mu sidemed
ja vabasta mind elama isa Jumala kaitse all elu,
mille Tema on mulle määranud.
Jeesus, vabasta Efraim ja mindki kõigest religioossest kontrollist,
mis on takistanud mind elamast
Sinu tahte kohases vabaduses.
Vabasta Efraim ja mind kõigist vaimsetest sidumistest,
mille on põhjustanud minu patud ja valed valikud.
End ebakindlana tundev inimene otsib tihti kindlust teistelt inimestelt
kes end teatud mõttes tugevamalt tunnevad.
Kindluse seostamine Jumala asemel inimestega
toob tihti siiski pettumuse.
Psalm 118 kirjutab:
Parem on pelgupaika otsida Issanda juures
kui loota inimeste peale.
Parem on pelgupaika otsida Issanda juures
kui loota õilsate peale. Psalm 118:8-9
Paljud on langenud ka inimese ohvriks,
kes on algul tundunud heategijana, kuid osutunud ärakasutajaks,
kes hakkab aidatavat enda eesmärkidel kontrollima.
Nii juhtus ka kadunud poja loos.
Kui tal raha otsa sai, ühines ta võõra maa elanikuga.
Jeesus rääkis sellest nii:
Aga kui ta oli kõik ära kulutanud, tuli sellele maale kange nälg,
ja puudus hakkas temalegi kätte tulema.
Ja ta läks ja poetas enda ühe sealtmaa kodaniku juurde
ning see saatis ta oma väljadele sigu hoidma. Lk 15:14-15
Lõpuks märkas kadunud poeg, et teda vaid kontrolliti ja kasutati ära
ning keegi temast ei hoolinud. Lugu jätkub:
Ja ta püüdis oma kõhtu täita kõtradest, mida sead sõid,
ja ükski ei andnud talle. Lk 15:16
Ahabi liit Iisebeliga viis selleni,
et ta lasi Iisebelil tallata nii enda kui kogu Efraimi piiridel
ja Jumala rahvast oma eesmärkidel Jumala tahte vastaselt ära kasutada.
Efraim pidi maksma kallist hinda
selle eest, et talle ei kõlvanud kaitse Jumalas.
Ärakasutamine lõhub inimest sügavalt.
Palvetame täielikku paranemist nii Efraimile kui endale
selle tekitatud haavadest.
Jeesus, Sina tead, kus mind on ära kasutatud.
Aitäh, Jeesus, et Sinu andestusest piisab,
nii et minagi võin andestada neile, kes minu vastu on eksinud.
Paranda Efraimis ja minus ärakasutamise tekitatud hingehaavad.
Aitäh, Jeesus, et vabastad mind oma lepitusvere kaudu
ka minu vastu tehtud pattudest ja katkestad nende mõju mu elus.
Too Jeesus valguse kätte korrad, kus olen lasknud end ära kasutada.
Aita mul näha, kus olen sarnaselt kadunud pojaga
nõustunud valede suhete ja valede asjadega.
Ja too neile kõigile oma lahendus.
Jeesus, Sina tead, kus mind on lõhutud nii,
et olen korduvalt lasknud valed asjad või valed inimesed oma elu valitsema.
Tee mind terveks nii,
et ma enam ei tagane ega lase end ära kasutada,
vaid otsustan hoida kinni oma meelevallast alal,
mille oled minu vastutada andnud.
Ebakindlusele võib reageerida ka nii, et hakatakse Iisebeli kombel
ise oma keskkonda ja ümbritsevaid inimesi kontrollima.
Ka kontrollija käitumine näitab, et tal puudub kindlus Jumalas.
Oma valitsusala laiendamine teise alale
võib anda suurema turvatunde.
Jumal aga ei aktsepteeri, et inimene liigutab Tema seatud piire.
See käib nii vaimsete kui füüsiliste piiride kohta.
Piibel ütleb:
Neetud olgu, kes nihutab paigast oma ligimese piirimärgi! 5Mo 27:17
Ka liigne vastutustundlikkus räägib ebakindlusest.
Liigne vastutustundlikkus on enda seadmine Jumala kohale
ja see on sõnum usaldamatusest Tema suhtes.
Ebakindluse tekitatud kontroll rikub sedagi,
kes teiste piiridest üle käib.
See rikub ka suhetele määratud Jumala eesmärgi.
Lisaks tugevdab see sõltumatust, mis takistab Jumalale toetumist.
Palvetame tervenemist Efraimile ja meile kõigest,
mis lähtub ebakindlusest kuni vale vastutuse võtmiseni.
Kallis Jeesus, vabasta Efraim ja mind Iisebeli pärandist.
Vabasta igasugusest teiste halvustamisest ja kontrollimisest,
naiste valitsusest ja respekti puudumisest.
Tule, Jeesus, ja vabasta oma vere väega
ka kõigist vaimsetest sidemetest, kuhu see vale pärand on viinud.
Isa, vabasta mind
ebakindlusest lähtuvast olukordade ja inimeste kontrollimisest.
Vabasta mind täielikku usaldusse,
et Sina valitsed kõiki olukordi ja ma ei pea püüdma Sinu kohta võtta.
Vabasta täielikult neist hirmudest, kust minu kontrolliv käitumine lähtub.
Jeesus, näita mulle selgelt mu enda ja teiste piire.
Näita, kus olen oma turvalisusevajaduse pärast
läinud teiste maale nende eest asju tegema.
Pane mind tagasi oma piiridesse ja tervenda mu süda nii,
et see julgeb usaldada ka teised Isa hoolitsuse alla.
Lahutatus Isast Jumalast viib kindluse otsimiseni teistest
ning oma jõule ja tugevusele toetumiseni.
Jeremija kirjutab selle hävitavast mõjust.
Neetud on mees, kes loodab inimeste peale,
kes peab liha oma käsivarreks ja kelle süda lahkub Issandast.
Tema on otsekui kadakas nõmmel, mis ei näe head tulemas;
ta asub kõrbe kivirägas, soolasel, elamiskõlbmatul maal. Jr 17:5-6
Selle vastandiks on toetumine Jumalale.
Jeremija kõne jätkub:
Aga õnnistatud on mees, kes loodab Issanda peale,
kelle lootuseks on Issand.
Tema on otsekui vee äärde istutatud puu,
mis ajab oma juuri oja kaldal
ega karda, kui palavus tuleb, vaid ta lehed on haljad;
ja põua-aastal ta ei muretse ega lakka vilja kandmast. Jr 17:7-8
Ravim ebakindluse vastu on naasmine Isa kaitse alla.
Jumala lapse elu sõltub Isast,
mitte teistest inimestest ega ka enda jõust.
Kui Efraim oma maale naaseb,
ei naase temagi omal jõul ja endale lootes.
Kadunud poja ainus lootus on Isa, kes kunagi ei hülga.
Sellepärast loodavad sinu peale need, kes tunnevad su nime;
sest sa ei ole hüljanud neid, kes otsivad sind, Issand! Psalm 9:11
Selles Isa läheduses täitub inimese sügavaim kindlusevajadus.
Taaveti aegne ülistusjuht Aasaf kirjutas sellest oma psalmis:
Aga minu õnn on, et ma olen Jumalale ligi;
Issanda Jumala peale panen ma oma lootuse,
et jutustada kõiki sinu tegusid. Psalm 73:28
Täname veel koos selle eest,
et nii Efraimil kui meil on Jumalas kui meie Isas täielik kindlus.
Aitäh, Jeesus selle eest,
et Efraim võib vabaneda elama täielikult Isa kaitse all
ja sellest lähtuvas õndsas hoolimatuses ja kartmatuses.
Aitäh, Jeesus, et minagi võin loota Jumalale kui Isale
ja nautida sedasama õnnistust.
Aitäh Isa, et täidad nii Efraimi kui minu sügavaimad vajadused
ning mu ebakindlus paraneb Sinu süles, Isa.
Järgmisel korral jätkame juubeliaasta palvetamist
Iisraeli põhjapoolsete hõimude
ning endagi vabanemise ja sisemise tervenemise eest.
Valmistagem järgmist reisi juba palves ette!
Võid osaleda palvereisidel ka neid rahaliselt toetades.
TV7 Eesti kanalit saab toetada helistades annetustelefonil:
900 1777 (kõne hind 7 euri).
Lisainfo: www.tv7.ee
Tõlge: Monika Jaaguri